Boere red seun (9) tydens kapingsdramaBoere kon daarin slaag om die kapers se voertuig van die pad te druk. Foto: Facebook ŉ Gesin van vier het wonderbaarlik ongedeerd van ŉ ure lange kapingsdrama afgekom danksy boere wat saamgewerk het om die kapers aan te keer. Mark Pitout, eienaar van die teenmisdaadgroep Secure SA, het aan Maroela Media gesê die gesin is Woensdag omstreeks 12:00 op ŉ pad naby Giants Castle in KwaZulu-Natal gekaap. Een van die kapers het ŉ vuurwapen by hom gehad en die ander ŉ mes. Hulle het die egpaar en hul ouer seun in die kattebak van die voertuig gedruk, terwyl die negejarige seun saam met die kapers in die voertuig moes bly. Volgens Pitout het inligting oor die kaping op een van die gemeenskap-WhatsApp-groepe deurgekom. Dit was egter in daardie stadium nog ver van Ladysmith en die omliggende gebiede wat Pitout monitor. “Omstreeks 16:30 het een van ons lede [in die Ladysmith-gebied] sy paniekstelsel geaktiveer. Hy is die eienaar van ŉ vulstasie naby Ladysmith en het gesien hoe die bestuurder van die gekaapte voertuig daar stilhou vir brandstof,” het Pitout gesê. “Dit lyk asof die kapers baie verlore was en nie juis ŉ plan gehad het van wat hulle wou doen nie.” Onderwyl die petrol ingetap is, kon die ouers daarin slaag om uit die kattebak tot binne-in die voertuig te kom en by een van die agterdeure te ontsnap. Voordat hulle egter die jong seun ook uit die voertuig kon trek, het die kapers met hom binne die voertuig weggejaag. “Ons het onmiddellik inligting aan al die boere gestuur dat die kapers in ŉ suidelike rigting vanaf Ladysmith op pad was en dat daar uitgekyk moet word vir die voertuig. ŉ Ruk later het een van die boere laat weet dat die voertuig tussen Colenso en Estcourt opgemerk is en die boere in hierdie omgewing is in kennis gestel,” het Pitout gesê. Die negejarige seun in die ambulans nadat hy gered is. Foto: Facebook via eblockwatch Kort daarna kon boere daarin slaag om die kapers se voertuig naby die Loskop-afdraai van die pad te druk. Die seun is gered en twee kapers is in hegtenis geneem. “Die seun is teruggeneem na sy ouers toe en dit was ongelooflik om te sien hoe hy met hulle herenig word,” het Pitout gesê. “Die seun is ongedeerd, maar natuurlik erg getraumatiseerd. Die ma het ŉ steekwond aan haar linkerarm opgedoen, maar dit was gelukkig nie ernstig nie.” Pitout het gesê dit het later aan die lig gekom dat die “vuurwapen” wat een van die kapers by hom gehad het, slegs ŉ speelgoedvuurwapen was. “Die pa het later gesê hy het vermoed dit kan dalk ŉ speelgoedvuurwapen wees, maar omdat die speelding so eg lyk, was hy nie seker nie en wou liewer nie die kans waag om die kaper te probeer oorrompel nie.” Pitout het gesê dit is nie tans duidelik hoe die kaping plaasgevind het nie, maar hy verneem hulle het klippe oor die pad gepak om die gesin te dwing om stil te hou. Kol. Thembeka Mbhele, woordvoerder van die polisie, het die voorval bevestig. Die twee verdagtes, onderskeidelik 19 en 23 jaar oud, sal Maandag in die Mooirivier-landdroshof verskyn.